El Fornàs acollirà el torneig Inclusión Cup Esportbase 2.0
21 de juny 2018

![](/media/ts2b25up/48-web_cuerpo_descarga.jpg)  
​

Ahir, dimecres 20 de juny, es va presentat, a l’estadi Fornàs, el torneig Inclusión Cup Esportbase 2.0, esdeveniment organitzat pel Projecte Unión Deporte e Inclusión, el CD Acero i l’Ajuntament de Sagunt. Este esdeveniment és una competició d’esport inclusiu, en la qual participaran tant esportistes amb diversitat funcional com esportistes que no patixen discapacitat. A la presentació han acudit el regidor delegat d’Esports de l’Ajuntament de Sagunt, Miguel Chover; el president del CD Acero, José Manuel Gil; i el president del Projecte Unión Deporte e Inclusión, José Luís López. El torneig tindrà lloc els dies 22, 23 i 24 de juny al Fornàs, i es realitzarà tant el torneig de futbol com altres activitats durant les tres jornades.

  

José Luís López ha declarat que “**l’objectiu és la inclusió, que totes i tots participen en un cap de setmana de l’esport sense barreres ni etiquetes**”. A més, López ha remarcat el seu desig “**que en un futur no parlem d’inclusió, sinó de normalització en este tipus d’esdeveniments esportius**”. Per altra banda, José Manuel Gil ha afegit que “**és una idea i un projecte interessant a causa de l’ajuda que podem oferir a la gent amb diversitat funcional**”, i remarca la necessitat de més solidaritat en els últims temps: “**no cal dir que som solidaris per a fer una cosa, cal normalitzar esta situació**”. Per últim, el regidor delegat d’Esports ha remarcat que l’esport, “**també és per a persones que, per algun tipus de discapacitat, tenen més dificultats per a realitzar-lo**”. A més, l’edil ha agraït a Unión Deporte i al CD Acero per la iniciativa, a més de “**la labor del col·legi Sant Cristòfol, ja que ells són una part important en este camp**”.

  

El torneig començarà divendres 22 de juny amb els partits de prebenjamins i d’inclusió 1, que es realitzaran a la vesprada. A més, també s’espera un partit de futbol en cadira de rodes. El dissabte serà el torn de l’equip inclusió 2 al matí, i femení base a la vesprada, juntament amb altres activitats durant tota la jornada, com futbol per a persones cegues. Per últim, el diumenge 24 al matí es realitzarà l’encontre de categoria aleví.

  

El torneig acollirà gran quantitat d’equips: Villareal CF EDI, Levante UD EDI, Valencia CF EDI, AUC Catarroja, Sport Sa, CD Acero, Benimamet CF, Fundació Esporna, FC Benaguasil, FC Benaguasil Femení, CF Malvarrosa, FBCD Catarroja, Marítim Femení, Levante UD Femení, Valencia CF Femení i CD Zafarnar. A més, col·laboren la Fundació Fútbol Club Barcelona, Fundació Atlético de Madrid i Fundació Levante UD Cent Anys.

  

**També hi haurà taula redona per l’esport inclusiu**

  

A més del torneig, hui dijous, 21 de juny, tindrà lloc, al Centre Cívic Antic Sanatori del Port de Sagunt, una taula redona que tindrà com a tema principal el futbol i l’esport inclusiu. Esta taula redona començarà a les 19.30 h, i hi participaran la futbolista del Levante UD Maider Castillo, l’esportista de cadira de rodes Germán García, el presentador de ràdio Paco Polit, Miguel Chover, José Luís López, així com representants del Projecte Unión Deporte e Inclusión, Villareal CF i Valencia CF. El debat el moderarà Vicente Vila, presentador del programa de ràdio “Elles També Juguen”.

  

*   [](http://www.facebook.com/sharer.php?u=https://aytosagunto.es/va/actualitat/el-fornas-acollira-el-torneig-inclusion-cup-esportbase-2-0/ "Facebook")
*   [](http://twitter.com/share?url=https://aytosagunto.es/va/actualitat/el-fornas-acollira-el-torneig-inclusion-cup-esportbase-2-0/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-fornas-acollira-el-torneig-inclusion-cup-esportbase-2-0/ "Linked In")
*   [](mailto:?body=https://aytosagunto.es/va/actualitat/el-fornas-acollira-el-torneig-inclusion-cup-esportbase-2-0/)